钦定古今图书集成/明伦汇编/氏族典/第527卷 > 《廖用贤尚友录》 > 索湘
## 钦定古今图书集成/明伦汇编/氏族典/第527卷 > 《廖用贤尚友录》 > 索湘

按《宋史索湘传》：“湘字巨川，沧州盐山人。开宝六年进
士，释褐郓州司理参军。太平兴国四年，迁太仆寺丞，
充度支巡官，改太子右赞善大夫，转殿中丞，充推官，
拜监察御史，为河北转运副使。湘经度供馈，以能干
闻，加屯田员外郎。雍熙中，召为盐铁判官，改驾部员
外郎，为将作少监。有讼其擅易库缣以自用，都坐授”
膳部员外郎、知相州。时有群盗聚西山，湘掩击擒之。
诏复旧官，命为河东转运使。真宗即位，入为右谏议
大夫，复充河北转运使。湘少文而长于吏事，历边郡，
所至必广储畜为备，豫计出入军旅闲，颇著能名。咸
平二年，入为户部使，受诏详定《三司编敕》，坐与王扶
交相请托，擅易板籍，责授将作少监。三年，出知许州，
徙荆南，复为右谏议大夫、知广州。四年，卒。诏遣其子
希颜护丧传置归乡里。